रवीना हर पल धर्मेश के प्यार में डूबी रहती, लेकिन श्रेष्ठ उसे अपना बनाने की जिद पर अड़ा था
रवीना के मन में जैसे फ्लैश-बैक चलने लगा, जिसका तूफान उसके चेहरे पर देखा जा सकता था। आखिर वो बेहोश हो गई। होश में आई तो सच्चाई को स्वीकार चुकी थी।
पहली नजर का प्यार क्या होता है, इस बात का एहसास श्रेष्ठ को रवीना को देखकर हुआ। उसका चेहरा, उसकी बातें, उसकी हंसी, उसकी हर अदा में एक कशिश थी जो श्रेष्ठ को अपनी ओर खींचने लगी। फिर भी उसने अपने दिल को समय दिया। ये समझने के लिए कि कहीं ये कुछ पल का आकर्षण तो नहीं। पर ऐसा नहीं था। एक महीने रवीना के साथ बिताकर उसका विश्वास पक्का हो गया कि जिस छवि को वो सालो से ढूंढ़ रहा है वो रवीना ही है।
रवीना का प्रोजेक्ट खत्म हो गया था और कल उसे वापस जाना था। आज से अच्छा दिन तो इजहार का हो ही नहीं सकता। यही सोचकर श्रेष्ठ ने उसे कैफे में इनवाइट किया था।
“तो कल वापसी? आपको बहुत मिस करूंगा। फिर कब मुलाकात होगी। सुना है आपका शहर बहुत खूबसूरत है। मुझे घूमने के लिए बुलाएंगी?” श्रेष्ठ ने रवीना का मन टटोला।
“क्यों नहीं, अगले महीने मेरी शादी है। आपको भी कार्ड दूंगी।” रवीना चहककर अपने और धर्मेश के प्यार के बारे में बताती रही, पर श्रेष्ठ के लिए उसके आगे के शब्द ध्वनियां बनकर रह गए थे।
उस दिन उसे महसूस हुआ कि उन लड़कियों के दिल पर क्या गुजरी होगी, जिनका प्यार वो ठुकराता आया था। श्रेष्ठ उन लोगों में से था जो अपनी कल्पना में एक चेहरा लिए घूमते हैं। वो अपने दोस्तों और अपनी ओर प्यार का हाथ बढ़ाने वाली लड़कियों से यही कहता आया था कि उसके ख्यालों में जो बसती है वो सबसे जुदा है।
रवीना के जाने के बाद श्रेष्ठ उदास बैठा था कि रवीना के पापा का फोन आया। रवीना रोज अपने घर बात करती थी, जिससे उन्हें श्रेष्ठ के दिल में रवीना के लिए प्यार का अंदाजा हो गया था। श्रेष्ठ से ये बात पक्की करने के बाद उन्होंने जो बताया उससे श्रेष्ठ चौंक गया। आश्चर्य और असमंजस से भरे श्रेष्ठ ने अपने फैमिली डॉक्टर और उनके कहने पर साइकेट्रिस्ट से बात की। बहुत सोचने के बाद श्रेष्ठ ने अपने प्यार को जीतने का फैसला लिया और साइकेट्रिस्ट से पूरी गाइडलाइन लेकर निकल पड़ा मिशन प्रेम पर।
श्रेष्ठ को देखकर रवीना के मम्मी-पापा बहुत खुश हुए। “क्या मैं रवीना से मिल सकता हूं” श्रेष्ठ ने पूछा तो उनके चेहरे पर एक फीकी सी मुस्कान आ गई।
“क्यों नहीं, रवीना इस समय अपनी बालकनी में है। आप खुद ही देख लीजिए।” श्रेष्ठ रवीना की कमरे की बालकनी की ओर निकलने वाले दरवाजे पर खड़ा हो गया। जहां से वह रवीना को पीछे से देख सकता था और उसकी बातें सुन सकता था।
सामने घाटी में बने घरों की खिड़कियों से आने वाली रोशनी ऐसी लग रही थी जैसे हजारों दीये एक साथ जल रहे हों। हवा की ठंडक में गुलाबों की खुशबू घुली हुई थी। घाटी में घूम-घूम कर चलने के कारण हवा की आवाज बहुत डरावनी लगती थी। तभी कोहरा धीरे-धीरे अपनी चादर फैलाने लगा।
फिर रवीना की बातों के अनुसार हौले उस कोहरे से निकलकर धर्मेश उसके पास आ गया। यह छोटा सा पहाड़ी शहर था। प्रकृति ने अपनी सुंदरता दोनों हाथों से लुटाई थी। जिस समय पूरा शहर रजाई में दुबका होता था, रवीना अपने घर की बालकनी में बैठी कोहरे से निकलकर आए बॉयफ्रेंड से बातें करती थी।
शुरू-शुरू में उसके घर वालों को यह सब बहुत डरावना लगता था। धर्मेश की अचानक मौत के बाद रवीना को संभालना सबके लिए बहुत मुश्किल हो गया था। रवीना के साथ सब की सहानुभूति थी। उसके दर्द से कोई अछूता न था। धर्मेश और रवीना कब से एक-दूसरे से प्यार करते थे उन्हें भी नहीं पता।
साथ पले-बढ़े धर्मेश और रवीना को एक दूसरे के प्यार का पता चलता इससे पहले ही उनके घर परिवार वालों ने, दोस्तों ने उनकी आंखों में गहरा प्यार पढ़ लिया था। इजहार की उम्र आई और इजहार भी हो गया। बड़ा ही खूबसूरत मध्यम आंच पर पका प्यार था दोनों का। कभी-कभी तो तहे दिल से उनकी खुशी चाहने वालों के लिए भी वे रश्क का कारण बन जाया करते थे। ‘इतना गहरा, इतना सुकून भरा प्यार बहुत कम लोगों को नसीब होता है’ अक्सर उन्हें साथ देखकर लोगों के मुंह से निकल जाया करता। लेकिन! उनके प्यार को भी जमाने की नजर लग गई।
दोनों की शादी तय हो चुकी थी। शादी के दिन नजदीक आ रहे थे। दोस्तों ने मिलकर तय किया कि लवर्स प्वाइंट पर पिकनिक और प्री मैरिटल फोटोशूट होगा। मस्ती का माहौल था। धर्मेश और रवीना तरह-तरह के पोज़ बनाकर फोटो खिंचा रहे थे। मस्ती में एक बोर्ड पर किसी की निगाह नहीं गई। जिस पर सावधान रहने की हिदायत लिखी थी। बोर्ड पर बिना उस हिदायत को पढ़े धर्मेश ने अपना कोट टांग दिया। फोटोग्राफर पोज़ बनाने के डायरेक्शन दे रहा था, धर्मेश और रवीना उधर देखने में व्यस्त थे।
दोनों पहाड़ के उस कोने पर खड़े थे जहां से पीछे की घाटी का पूरा व्यू आता था। किसी एक्सीडेंट के डर से वहां कुछ हिस्से में रेलिंग लगा दी गई थी। जो लैंडस्लाइड के कारण टूट गई थी। अब उसे दोबारा लगाया गया था लेकिन वह अभी फिक्स नहीं हुई थी और बोर्ड इसी बात की हिदायत दे रहा था, जिसके ऊपर धर्मेश का कोट टंगा था।
एक पल की फिसलन और सारी हंसी-खुशी अचानक से मातम में बदल गई। रवीना की हंसती-खेलती दुनिया एकदम से खत्म हो गई। धर्मेश का पांव फिसला और वह रेलिंग समेत हजारों फुट गहरी घाटी में..
रवीना बेहोश हो गई। होश आया तो हॉस्पिटल में थी। सबकी पलकें नम थीं। लेकिन असली रुलाई तो तब आई जब रवीना ने धर्मेश के बारे में पूछना शुरू किया। डॉक्टर ने रवीना को हर तरह से एग्जामिन करके बताया कि अचानक मिले इस सदमे से निपटने के लिए उसके दिमाग ने समय का वह हिस्सा उसकी मेमोरी से निकाल दिया है जब धर्मेश की मौत हुई थी। ये दिमाग का एक तरह का रिफ्लेक्स एक्शन होता है, उसे चोट से बचाने के लिए।
वह आज भी अपनी बालकनी में बैठकर घंटों धर्मेश से बतियाती है। कुछ लोग तो ये मानकर कि धर्मेश की आत्मा रवीना से मिलने आती है, डरने भी लगे हैं।
लेकिन रवीना के माता-पिता साइकेट्रिस्ट की बात पर विश्वास करते हैं कि रवीना के सदमे ग्रस्त मन ने अपनी कल्पना में धर्मेश को बुन लिया है। वक्त उसके लिए थम गया है।
“अच्छा चलती हूं, कल फिर मिलेंगे।” सहसा रवीना बोली। “ठंड बढ़ रही है। अभी अंदर नहीं गई तो मम्मी गुस्सा होंगीं।” धर्मेश से बाय करके रवीना पलटती इससे पहले ही श्रेष्ठ वापस ड्राइंग रूम में आ गया। श्रेष्ठ को देखकर रवीना खुश हुई और मम्मी पापा के चेहरे खिल गए।
श्रेष्ठ ने अपना ट्रांस्फर इस छोटे से हिल-स्टेशन की ब्रांच में ही करा लिया था। जिस पोस्ट पर श्रेष्ठ था, उस पोस्ट का कोई यहां आना नहीं चाहता था, इसलिए उसे कोई दिक्कत नहीं आई।
दूसरे दिन से ही मिशन ‘दिल जीतना’ शुरू हो गया। कुछ समय बाद जब दोस्ती पक्की हो गई तो श्रेष्ठ ने अगला कदम बढ़ाया। उसने रवीना को तोहफे देना शुरू किया। ये तोहफे इतनी शालीनता से दिए जाते कि रवीना मना नहीं कर पाती। हालांकि उसकी बातों में अब भी धर्मेश और उसके साथ आने वाले जीवन की मधुर कल्पनाएं होती थीं।
एक दिन वो धर्मेश के दिए तोहफो के बारे में बता रही थी कि श्रेष्ठ ने पूछ लिया, “धर्मेश ने तुम्हें आखिरी तोहफा कब दिया था?” अगले दिन रवीना धर्मेश से बहुत दिनों से कोई तोहफा न लाने की शिकायत करती नजर आई।
अब साइकेट्रिस्ट के प्रिस्क्रिपशन का अगला कदम शुरू हुआ। श्रेष्ठ ने उसे शहर दिखाने के लिए कहा और ऊबड़-खाबड़ रास्तो में कभी संभालने और कभी संभलने के बहाने उसे छूना शुरू किया। कभी वो उसका हाथ थाम लेता तो कभी एक बांह से उसका कंधा पकड़कर खुद से सटा लेता। श्रेष्ठ महसूस करता कि रवीना एक सिहरन महसूस करती है।
आखिर रवीना का दिल खुलने लगा। एक दिन उसने खुद अपना सिर श्रेष्ठ के कंधे पर रख दिया, “पता है, मैं और धर्मेश इस फूलों के गार्डन में ऐसे ही टहलते थे। अब वो बॉलकनी के अलावा और कहीं नहीं मिलता। जाने क्यों। शादी की डेट भी टालता जाता है।” कहते हुए उसकी पलकें नम हो गईं।
श्रेष्ठ ने दोनों हाथों से उसका चेहरा पकड़कर उसका माथा चूम लिया, “तुम बहुत प्यारी हो और उतना ही प्यारा प्यार डिजर्व करती हो। चिंता न करो। तुम्हें तुम्हारा प्यार जल्द मिलेगा।” ये कहते हुए श्रेष्ठ ने उसे प्यार से गले लगा लिया और उसके आंसू पोछते हुए अपने हाथ उसके गालो पर फिरा दिए।
“वेरी गुड। रवीना के अंतर्मन ने मानसिक प्यार की पूर्ति के लिए धर्मेश की छवि गढ़ ली थी, पर तुमने उसे भौतिक प्यार की कमी महसूस करा दी है। आखिरी कदम का सही समय यही है।”
श्रेष्ठ, रवीना और उसके मम्मी-पापा उसी पिकनिक स्पॉट पर गए। पापा उन्हें वहीं खड़ा करके वैसी ही फोटोग्राफी करने लगे। रवीना बहुत दुखी और उलझी हुई दिख रही थी। श्रेष्ठ रेलिंग के पीछे जाकर फोटो खिंचाने की जिद करने लगा। रवीना की उलझन बढ़ गई। उसकी मम्मी लगभग डांटते हुए श्रेष्ठ को मना करने लगी थीं तभी वो फिसलकर गिर पड़ा, पर पापा उसका हाथ मजबूती से पकड़े थे।
सबके मुंह से चीख निकल गई और मम्मी डांटते हुए चिल्लाईं, “तुरंत वहां से वापस आओ। जिंदगी खिलौना नहीं है। हम धर्मेश के सदमे से उबरे नहीं हैं। एक और सदमा झेलने की ताकत नहीं है किसी में।”
रवीना के मन में जैसे फ्लैश-बैक चलने लगा। उसका तूफान उसके चेहरे पर देखा जा सकता था। आखिर वो बेहोश हो गई। होश में आई तो सच्चाई को स्वीकार चुकी थी।
धीरे-धीरे श्रेष्ठ उसके होंठों की हंसी वापस लाने में सफल हो गया। आज धर्मेश की तीसरी बरसी थी। अबकी उसके मम्मी-पापा ने रवीना को भी बुलाया। रवीना उनके गले लगकर बहुत रोई… रोती ही गई।
पूर्णाहुति के समय हवन-सामग्री रवीना के हाथ में थमाती हुई धर्मेश की मम्मी बोलीं, “जीवन चलने का नाम है बेटा। हमारे ग्रंथों में तो मौत को भी यात्रा का एक पड़ाव माना जाता है, जहां से राही किसी और शरीर में नया सफर शुरू करता है। लेकिन इसके लिए उसकी मुक्ति जरूरी है। और जब तक तू उसका हाथ नहीं छोड़ेगी, उसे मुक्ति नहीं मिलेगी। मां का दिल विज्ञान को नहीं मानता। वो यही कहता है कि मेरे बेटे की आत्मा ही तुझसे...”
उन्होंने सुबकते हुए बात आगे बढ़ाई, “मान ले बेटा कि इस जीवन में तेरा और उसका साथ इतना ही था। जो हाथ तेरी ओर इतनी शिद्दत से बढ़ा है, उसे थाम ले और जाने वाले को, मेरे बेटे को अपनी राह पर आगे बढ़ने के लिए मुक्त कर दे बेटा।”
रवीना ने रोते हुए पूर्णाहुति दी और हाथ जोड़कर आंखें बंद करके बहुत देर अपने मन को समेटने के बाद बोली, “अब मुझसे मिलने मत आना धर्मेश, मुझे मेरी दुनिया में मेरा नया हमसफर मिल गया है। अब तुम भी मुक्त मन से आगे बढ़ो।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें